
Text rozhodnutia
Súd: Krajský súd Trnava Spisová značka: 24Sd/49/2011 Identifikačné číslo súdneho spisu: 2011200102 Dátum vydania rozhodnutia: 22. 03. 2012 Meno a priezvisko sudcu, VSÚ: JUDr. Ľubomír Bundzel ECLI: ECLI:SK:KSTT:2012:2011200102.1 Uznesenie Krajský súd v Trnave v právnej veci nebohého navrhovateľa: O. N., nar. XX. XX. XXXX, naposledy bytom S. XXX, XXX XX S., zomr. XX. XX. XXXX, proti odporkyni: Sociálna poisťovňa ústredie, so sídlom Ul. 29. augusta č. 8, Bratislava, o preskúmanie rozhodnutia odporkyne t a k t o r o z h o d o l : Súd konanie z a s t a v u j e. Žiaden z účastníkov nemá nárok na náhradu trov konania. o d ô v o d n e n i e : Návrhom zo dňa 24. 08. 2010, doručeným odporkyni dňa 24. 08. 2010, sa nebohý navrhovateľ domáhal preskúmania rozhodnutia odporkyne č. XXX XXX XXXX zo dňa 20. 07. 2010, ktorým odporkyňa podľa § 70 ods. 1 zákona č. 461/2003 Z. z. o sociálnom poistení v znení neskorších predpisov zamietla navrhovateľovi žiadosť o invalidný dôchodok zo dňa 02. 06. 2010. Na základe opravného prostriedku navrhovateľa bol jeho zdravotný stav opakovane preskúmaný posudkovým lekárom sociálneho poistenia Sociálnej poisťovne, pobočka Galanta dňa 30. 09. 2010, so záverom, že navrhovateľ nie je invalidný podľa § 71 ods. 1 zákona č. 461/2003 Z. z. o sociálnom poistení, lebo pre dlhodobo nepriaznivý zdravotný stav nemá pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou, pričom miera poklesu schopnosti vykonávať zárobkovú činnosť u navrhovateľa bola stanovená opätovne na 30 %. V dňoch 18. 01. 2011 a 01. 02. 2011 bol navrhovateľ predvolaný k posudkovému lekárovi sociálneho poistenia Sociálnej poisťovne, ústredie, za účelom komplexného prehodnotenia správnosti, úplnosti a presvedčivosti posudku posudkového lekára sociálneho poistenia Sociálnej poisťovne, pobočka Galanta, avšak nakoľko sa navrhovateľ na konanie nedostavil, bolo odročené. Dňa 14. 02. 2011 príslušnému posudkovému lekárovi bolo zaslané z odboru opravných prostriedkov SPú Bratislava oznámenie o úmrtí navrhovateľa. Z vyššie uvedeného oznámenia, ako aj zo súdom vyžiadaného úmrtného listu ďalej vyplýva, že navrhovateľ dňa XX. XX. XXXX zomrel. Z oznámenia notárskeho úradu vyplynulo, že dedičské konanie bolo skončené vydaním uznesenia č. 26D/8/2011 zo dňa 01. 12. 2011, z ktorého vyplýva, že ako dedičia po navrhovateľovi prichádzajú do úvahy jeho pozostalá manželka O. N. rod. L., bytom S. XXX, XXX XX S. a deti M. N., bytom S. XXX, XXX XX S. a D. N., bytom S. XXX, XXX XX S. (rozsudkom Okresného súdu Galanta č. k. 12Ps/7/2007 - 59 zo dňa 28. 10. 2008 pozbavená spôsobilosti na právne úkony v plnom rozsahu). Podľa § 246c ods. 1 veta prvá O. s. p., pre riešenie otázok, ktoré nie sú priamo upravené v tejto časti, sa použijú primerane ustanovenia prvej, tretej a štvrtej časti tohto zákona. Podľa § 103 O. s. p., kedykoľvek za konania prihliada súd na to, či sú splnené podmienky, za ktorých môže konať vo veci (podmienky konania). Podľa § 104 ods. 1 prvá veta O. s. p., ak ide o taký nedostatok podmienky konania, ktorý nemožno odstrániť, súd konanie zastaví., Podľa § 19 O. s. p., spôsobilosť byť účastníkom konania má ten, kto má spôsobilosť mať práva a povinnosti; inak len ten, komu ju zákon priznáva. Podľa § 107 ods. 1 O. s. p., ak účastník stratí spôsobilosť byť účastníkom konania skôr, ako sa konanie právoplatne skončilo, súd posúdi podľa povahy veci, či má konanie zastaviť alebo prerušiť alebo či môže v ňom pokračovať. Podľa § 107 ods. 3 O. s. p., konanie súd preruší najmä vtedy, ak ide o majetkovú vec a navrhovateľ alebo odporca zomrel; v konaní pokračuje s dedičmi účastníka, prípadne s tými, ktorí podľa výsledku dedičského konania prevzali právo alebo povinnosť, o ktorú v konaní ide, a to len čo sa skončí konanie o dedičstve, ak povaha veci nepripúšťa, aby sa v konaní pokračovalo skôr. V uvedenom prípade, navrhovateľ v priebehu konania zomrel, stratil teda spôsobilosť byť účastníkom konania. Krajský súd preto posudzoval, či má konanie zastaviť, prerušiť alebo či má v konaní pokračovať. Konanie súd preruší najmä vtedy, ak ide o vec majetkovú, a v konaní pokračuje s dedičmi. Súdne konanie prebieha podľa presne vymedzených pravidiel, ktoré sú predpokladom, aby súd mohol konať a následne vydať rozhodnutie. Ide o procesné podmienky konania. V prípade, ak nie sú procesné podmienky splnené, takéto konanie vykazuje nedostatky, ktoré môžu byť odstrániteľné a neodstrániteľné. Nedostatok spôsobilosti byť účastníkom konania je neodstrániteľným nedostatkom podmienky konania. Ak účastník konania zomrie, zanikne jeho spôsobilosť byť účastníkom konania. Predmetom rozhodovania o opravnom prostriedku, ktorý podal navrhovateľ proti rozhodnutiu správneho orgánu - Sociálna poisťovňa, ústredie bolo rozhodnutie č. XXX XXX XXXX zo dňa 20. 07. 2010, ktorým odporkyňa podľa § 70 ods. 1 zákona č. 461/2003 Z. z. o sociálnom poistení v znení neskorších predpisov zamietla navrhovateľovi žiadosť o invalidný dôchodok zo dňa 02. 06. 2010. Z vyššie uvedeného vyplýva, že ide o preskúmanie rozhodnutia správneho orgánu na základe podaného opravného prostriedku v zmysle § 250l a nasl. O. s. p., teda podľa názoru tunajšieho súdu nejde o vec majetkovú. Keďže v danom prípade išlo o nárok navrhovateľa viažúci sa výlučne na jeho osobu, nešlo o vec majetkovú a navrhovateľ v priebehu konania stratil spôsobilosť byť účastníkom konania pred jeho právoplatným skončením, Krajský súd podľa § 104 ods. 1 veta prvá O. s. p. z dôvodu podľa § 103 a § 107 ods. 1 O. s. p. v spojení s § 19 O. s. p. konanie zastavil. O náhrade trov konania súd rozhodol podľa § 250l ods.2 O. s. p. v spojení s § 250h ods. 2 O. s. p., § 246c O. s. p. a § 146 ods. 1 písm. c) O. s. p. tak, že žiaden z účastníkov nemá právo na náhradu trov konania. Poučenie: Proti tomuto uzneseniu je prípustné odvolanie do 15 dní odo dňa jeho doručenia na Najvyšší súd SR prostredníctvom Krajského súdu v Trnave. V odvolaní sa má popri všeobecných náležitostiach (§ 42 ods. 3 O. s. p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

